wickkiey/tamil-wikipedia-markdown huggingface dataset:
# இரகிபாய் சோமா பாப்பர்


**இரகிபாய் சோமா போபரே** (Rahibai Soma Popere) 1964 இல் பிறந்த இவர், ஒரு இந்திய விவசாயியும், இயற்கைப் பாதுகாவலருமாவார். இவர் மற்ற விவசாயிகளுக்கு பூர்வீக வகை பயிர்களுக்குத் திரும்ப உதவுகிறார். சுய உதவி குழுக்களுக்கு அவரை பயிரிட உதவுகிறார். பிபிசியின் "2018இல் 100 பெண்கள்" என்ற பட்டியலில் இடம்பெற்ற மூன்று இந்தியர்களில் இவரும் ஒருவர். விஞ்ஞானி ரகுநாத் மசேல்கர் இவருக்கு "விதைத் தாய்" என்ற பெயரைக் கொடுத்தார். மேலும், 2020இல் இந்திய அரசு இவருக்கு பத்மசிறீ விருது வழங்கியது.  

## ஆரம்ப கால வாழ்க்கை
பாப்ரே, மகாராட்டிர மாநிலத்தில் அகமதுநகர் மாவட்டத்தில் அகோல் தொகுதியில் அமைந்துள்ள கோம்பல்னே கிராமத்தைச் சேர்ந்தவர். இவருக்கு முறையான கல்வி இல்லை. இவர் கல்வியறிவற்றவர். இவர் தனது வாழ்நாள் முழுவதும் பண்ணைகளில் பணிபுரிந்தார். மேலும், பயிர் பன்முகத்தன்மை குறித்த அசாதாரண புரிதலைக் கொண்டுள்ளார்.  
2018 ஆம் ஆண்டில் நாரி சக்தி புரஸ்காரை இவருக்கு வழங்கினார்]]  
## தொழில்
பாப்ரே பெண்கள் தலைமையிலான வேளாண்-பல்லுயிரியலில் கவனம் செலுத்துகிறார். ஏறக்குறைய ஐம்பது ஏக்கர் தனித்துவமான விளைநிலங்களை இவர் பாதுகாத்துள்ளார். அங்கு இவர் 17 வெவ்வேறு பயிர்களை வளர்க்கிறார். இவர் 2017 ஆம் ஆண்டில் பாரதிய வேளாண் தொழில் அபிவிருத்தி ஆராய்ச்சி அறக்கட்டளையால் பார்வையிடப்பட்டார். அறக்கட்டளை இவர் பராமரித்து வரும் தோட்டங்களில் ஒரு குடும்பத்தின் உணவுத் தேவைகளை பூர்த்தி செய்ய போதுமான விளைபொருள்கள் இருப்பதைக் கண்டது.  

அருகிலுள்ள கிராமங்களில் உள்ள சுய உதவிக்குழுக்கள் மற்றும் குடும்பங்களுக்காக தொடர்ச்சியான அவரை ஒன்றை இவர் உருவாக்கினார். அறிவியல் மற்றும் தொழில் ஆராய்ச்சி மன்றத்தின் முன்னாள் இயக்குநர் இரகுநாத் மசேல்கர் இவரை 'விதைத் தாய்' என்று வர்ணித்தார். கல்சுபாய் பிராந்தியத்தில் விதை பாதுகாப்புக்கான குழு என்ற சுய உதவிக்குழுவின் செயலில் உறுப்பினராக உள்ளார். பண்ணைகளில் தண்ணீரை பாய்ச்ச்சி அறுவடை செய்ய இவர் தனது சொந்த முறைகளை உருவாக்கியுள்ளார். தரிசு நிலத்தை விளைநிலமாக மாற்ற அறிவியல் ரீதியாக பயன்படுத்துகிறார். விதைகளைத் தேர்ந்தெடுப்பதற்கும், வளமான மண்ணை வைத்திருப்பதற்கும், பூச்சிகளை நிர்வகிப்பதற்கும் இவர் விவசாயிகளுக்கும் மாணவர்களுக்கும் பயிற்சி அளிக்கிறார். இவர் நான்கு போக நெல் சாகுபடியில் திறமையானவர். கிராமப்புற பகுதிகளின் மாற்றங்களுக்கான மகாராட்டிரா தொழில்நுட்பக் கழகத்தின் (மித்ரா) ஆதரவுடன் தனது நிலத்தில் கோழிகளை வளர்க்கவும் கற்றுக்கொண்டார்.
# நா ஒரு ஏலியன் (2020 இசைத்தொகுப்பு)



***நா ஒரு ஏலியன்*** (செந்தமிழ்: **நான் ஒரு வேற்றுகிரகவாசி**) என்பது இப்பாப்பு தமிழாவின் இரண்டாவது ஒலியக இசைத்தொகுப்பு ஆகும். இவ்விசைத்தொகுப்பு 14 ஆகத்து 2020 அன்று வெளியானது.  

## வெளியீடு
ஆகத்து 4, 2020 அன்று திங்க்கு மியூசிக்கு தன் திவிட்டர் கணக்கில் இப்பாப்பு ஆதி மீண்டும் தனித்துவ இசைக்கு **நா ஒரு ஏலியன்** என்கிற இசைத்தொகுப்பின் மூலம் திரும்புவதாக அறிவித்தது.  
இந்த இசைத்தொகுப்பு ஆறு பாடல்களை உள்ளடக்கியது. அதில் முதல் பாடல் **நெட்டத் தொறந்தா** ஆகத்து 6, 2020 அன்று வெளியானது. ஏனைய பாடல்கள் அனைத்தும் ஒரே இசைத்தொகுப்பாக ஆகத்து 14, 2020 அன்று வெளியானது.  

## விமர்சனம்
இந்த இசைத்தொகுப்புக்கு நேர்மறையான விமர்சனங்களே வழக்கப்பட்டன. இதைப் பற்றி தி நியூ இந்தியன் எக்சுபிரசிற்கு **ஆதி கொடுத்த பேட்டி**யில் தெரிவித்தவதாவதன் தமிழாக்கம் கீழே கொடுக்கப்பட்டுள்ளது.  

## இசைத்தடப் பட்டியல்
இவ்விசைத்தொகுப்பின் இசைத்தடப் பட்டியலை திங்க்கு மியூசிக்கு 22 சூலை 2020 அன்று வெளியிட்டது.  

| எண் | பாடல் தலைப்பு | இசை நீளம் |
| --- | --- | --- |
| 1 | நெட்டத் தொறந்தா | 3:33 |
| 2 | தார்க்கு தாட்சு | 3:57 |
| 3 | எல்லாமே கொஞ்ச காலம் | 4:38 |
| 4 | இணையம் | 3:03 |
| 5 | போகட்டும் போகட்டும் போ | 4:00 |
| 6 | யாருமே வேணாம் | 3:52 |
| **மொத்த நீளம்** | 23:03 | } |

## மேற்கோள்
# உஷா சௌமர்

**உஷா சௌமர்** (Usha Chaumar) (பிறப்பு 1978) இவர் இந்திய மாநிலமான ராஜஸ்தானின் அல்வார் பகுதியைச் சேர்ந்த சமூக சேவகராவார். இவர் இலாப நோக்கற்ற பிரிவான 'சுலப் சர்வதேச சமூக சேவை அமைப்பின்' தலைவராகவும் இருக்கிறார். 2020 ஆம் ஆண்டில், சமூகப் பணித் துறையில், குறிப்பாக மனித ஆற்றலால் கழிநிலையை வெளியேற்றுவதற்கு எதிராக விழிப்புணர்வை ஏற்படுத்துவதில் இவர் செய்த பங்களிப்புக்காக இந்திய அரசிடமிருந்து பத்மசிறீ கௌரவத்தை பெற்றார்.  

## வாழ்க்கை
ராஜஸ்தானின் பரத்பூருக்கு அருகிலுள்ள தீக் என்ற ஊரில் ஒரு தலித் குடும்பத்தில் பிறந்த உஷா சௌமர் தனது தாயுடன் சேர்ந்து தனது 7 வயதில் கையால் மனிதக் கழிவுகளை அகற்றும் பணியைத் தொடங்கினார். இவர் எவ்வித பாதுகாப்பு உபகரணங்களும் இல்லாமல் கழிவுகளை அகற்றினார். சௌமர் தனது 10 வயதில் திருமணம் செய்து கொண்டார். மேலும் தனது 14 வயதில் தனது கணவரின் குடும்பத்துடன் அல்வாருக்கு குடிபெயர்ந்தார். 2002 ஆம் ஆண்டில், தனது 24 வயதில், 'சுலப் சர்வதேச சமூக சேவை அமைப்பின் நிறுவனர் பிந்தேசுவர் பதக், இவரது கிராமத்திற்குச் சென்றபோது, க்ழிவுகளை அகற்றும் தொழிலார்களுடன் பேசினார். அவரது வழிகாட்டுதலின் கீழ், ஒரு மாற்று நிலையான வாழ்க்கை முறைக்காக, *நை திஷா என்ற தன்னார்வ* தொண்டு நிறுவனத்தில் உஷா சேர்ந்தார். தற்போது, சுலப் சரவதேச அமைப்பின் இலாப நோக்கற்ற பிரிவான சுலப் சர்வதேச சமூக சேவை அமைப்பின் (சிசோ) தலைவராக உள்ளார். 2020 ஆம் ஆண்டில், சமூகப் பணித் துறையில், குறிப்பாக மனிதக் கழிவுகளை கையால் அகற்றும் தொழிலுக்கு எதிராக விழிப்புணர்வை ஏற்படுத்துவதில் இவர் செய்த பங்களிப்புக்காக இந்திய அரசிடமிருந்து பத்மசிறீ கௌரவத்தைப் பெற்றார்.
# முகமது சாரிப் (சமூக சேவகர்)


**சாரிப் சாச்சா** என்று பிரபலமாக அழைக்கப்படும் **முகமது சாரிப்** (Mohammed Sharif) இந்தியாவின் உத்தரபிரதேசத்தைச் சேர்ந்த மிதிவண்டி பழுது பார்க்கும் ஒரு சமூக சேவராவார். 20000 க்கும் மேற்பட்ட அடையாளம் தெரியாத மற்றும் உரிமை கோரப்படாத இறந்த உடல்களுக்கு இறுதி சடங்குகளைச் செய்ததற்காக இவர் அறியப்படுகிறார். சமூகப் பணிகளில் இவர் செய்த பங்களிப்புக்காக 2020 ஆம் ஆண்டில் இந்திய அரசு தனது நான்காவது மிக உயர்ந்த குடிமை விருதான பத்மசிறீ விருது வழங்கி கௌரவித்தது.  

## சுயசரிதை
சாரிப்பின் மூத்த மகன் முகமது ரைசு கான் 1992 ல் சுல்தான்பூர் செல்லும் வழியில் கொலை செய்யப்பட்டார். அவரது உரிமை கோரப்படாத உடல் சாலையில் கிடந்ததால், அது விலங்குகளால் விழுங்கப்பட்டது. இந்த சம்பவத்திற்குப் பிறகு, அடையாளம் தெரியாத இறந்த உடல்களின் இறுதி சடங்குகளை சாரிப் அடக்கம் செய்யத் தொடங்கினார். இவர் உரிமை கோரப்படாத உடல்களுக்காக காவல் நிலையங்கள், மருத்துவமனைகள், தொடர்வண்டி நிலையங்கள், சவக்கிடங்குகள் போன்ற இடங்களை பார்வையிடுகிறார். 72 மணி நேரம் யாரும் உரிமை கோராத பின்னரே சடலங்கள் இவரிடம் காவலர்களால் ஒப்படைக்கப்படுகின்றன. இவர் பல முறை நிதி சிக்கல்களை எதிர்கொண்ட போதிலும், நன்கொடைகளை சேகரித்துக் கொண்டு, பின்னர் இறுதி சடங்குகளைச் செய்வதற்கான தனது நடவடிக்கைகளை மேற்கொண்டார்.  

சமூகப் பணிகளில் பங்களித்ததற்காக இவருக்கு 2020 ஆம் ஆண்டில் பத்மசிறீ விருது வழங்கப்பட்டது.
# நவாப் அப்துல் சப்பார்


நவாப் **அப்துல் ஜபார்** (Nawab Abdul Jabbar) (24 அக்டோபர் 1837 - 30 சனவரி 1918) ஒரு பிரித்தானிய இந்திய அதிகாரத்துவமும், சமூக சேவகருமாவார்.  

## ஆரம்ப கால வாழ்க்கை
அப்துல் சப்பார் 1837 அக்டோபர் 24 ஆம் தேதி இந்தியாவின் மேற்கு வங்காள மாநிலத்தின் கிழக்கு வர்தமான் மாவட்டத்தின் பர்கதி கிராமத்தில் அமைந்துள்ள தனது தாய்வழி தாத்தாவின் வீட்டில் பிறந்தார். இவரது குடும்ப வீடு கிழக்கு வர்தமானின் காசியாரா என்ற கிராமத்தில் இருந்தது. இவரது தந்தை கான் பகதூர் கோலம் அசுகர் பிரித்தானிய கிழக்கிந்திய நிறுவனத்தின் நீதித்துறையில் தலைமை சதர் அமீனாக இருந்தார். அப்துல் சப்பார் வர்தமான் ராஜ் பள்ளியில் நுழைவுத் தேர்வில் தேர்ச்சி பெற்றார். இங்கே இவர் இராம்தானு லகரி என்பவரின் மாணவர். பின்னர் இளங்கலை வகுப்பில் மாநிலக் கல்லூரியில் அனுமதிக்கப்பட்டார். 1857 இல் தந்தை இறந்த பிறகு இவர் கல்வியை விட்டுவிட்டார்.  

## தொழில்
தனது தொழில் வாழ்க்கையின் தொடக்கத்தில் துணை நீதிபதியாக சேர்ந்தார். 1889 மற்றும் 1894 க்கு இடையில் இவர் கொல்கத்தாவில் தலைமை நீதிபதியாக பணியாற்றினார். 1884, 1886 மற்றும் 1893 ஆம் ஆண்டுகளில் வங்காள சட்டமன்றத்தில் உறுப்பினராக நியமிக்கப்பட்டார். ஓய்வுக்குப் பிறகு இவர் போபால் இராச்சியத்தின் முதல்வராக நியமிக்கப்பட்டு 1897 முதல் 1902 வரை பணியாற்றினார். அங்கு சமூக நலப் பணிகளில் இவர் செய்த பங்களிப்புக்காக கௌரவிக்கப்பட்டார்.  

தென்னாப்பிரிக்காவில் காந்தியின் இனவெறி எதிர்ப்பு இயக்கத்தை ஆதரிக்க சுரேந்திரநாத் பானர்ஜி கொல்கத்தாவில் ஏற்பாடு செய்திருந்த கூட்டத்தில் அப்துல் சப்பார் தலைவரக இருந்தார். இந்திய தேசிய காங்கிரசு, அகில இந்திய முஸ்லீம் லீக் ஆகிய இரண்டும் இவரது வாழ்நாளில் நிறுவப்பட்டது, ஆனால் இவர் ஒருபோதும் அரசியலில் ஆர்வம் காட்டவில்லை.  

## முஸ்லிம் சமுதாயத்தில் பங்களிப்பு
இந்திய முஸ்லிம்களின் முதல் அமைப்பான மத்திய தேசிய முகமதிய சங்கத்தின் உறுப்பினராக இருந்தார். முகமதிய இலக்கிய சங்கத்தின் உறுப்பினராகவும், 1900 இல் சங்கத்தின் தலைவராகவும் தேர்ந்தெடுக்கப்பட்டார். இவருக்கு நவாப் அப்துல் லத்தீப்புடன் நெருங்கிய தொடர்பு இருந்தது. அப்துல் சப்பார் முஸ்லிம்களிடையே மேற்கத்திய கல்வியை வளர்க்க ஆர்வமாக இருந்தார். *முஸ்லீம் தர்ம போரிச்சாய்* (முஸ்லீம் மதம் அறிமுகம்) என்ற தலைப்பில் வங்காள மொழியில் ஒரு புத்தகத்தை எழுதினார். இவர் பெண்கள் கல்வியில் அதிக அக்கறை காட்டவில்லை. இவர் தனது இரண்டு உருது புத்தகங்களில் பெண் கல்வி குறித்த தனது கருத்தை முன்வைத்தார்.  

கொல்கத்தாவில், முஸ்லிம் மாணவர்களுக்காக 1896 இல் டெய்லர் விடுதி கட்டப்பட்டது. அதன் ஆரோக்கியமற்ற சூழல் மற்றும் போதுமான வசதிகள் இல்லாததால் 1908 ஆம் ஆண்டில் புதிய விடுதிகளை நிறுவ இவர் இயக்கத்தைத் தொடங்கினார். இறுதியில் முஸ்லிம் மாணவர்களுக்காக பேக்கர் விடுதி நிறுவப்பட்டது.  

## மரியாதை
அப்துல் சப்பாருக்கு 1895 இல் கான் பகதூர் மற்றும் இந்தியப் பேரர்சின் ஒழுங்கு என்ற கௌரவம் வழங்கப்பட்டது. பின்னர் இவர் நவாப் பட்டத்தையும் பெற்றார்.  

## இறப்பு
30 சனவரி 1918 இல் அப்துல் சப்பார் இறந்தார்.
# சைத்திய பூமி


**சைத்திய பூமி** (Chaitya Bhoomi) (மகாபரிநிர்வான நினைவிடம்) என்பது ஒரு பௌத்த சைத்தியமும், இந்திய அரசியலமைப்பை கட்டியெழுப்பியவரான டாக்டர் பாபாசாகிப் அம்பேத்கரின் தகன இடமுமாகும். இது மும்பையின் தாதர் கடற்கரையில் அமைந்துள்ளது. இந்த சைத்திய பூமி என்பது அம்பேத்கரைப் பின்பற்றுபவர்களுக்கான புனித யாத்திரைக்கான இடமுமாகும். ஒவ்வொரு ஆண்டும் திசம்பர் 6 ஆம் தேதி அம்பேத்கர் நினைவு நாள் விழாவில் (மகாபரிநிர்வான தினம்) ஆண்டுதோறும் மில்லியன் கணக்கான மக்கள் வருகை தருகிறார்.  

மகாராட்டிரா முதல்வர், ஆளுநர், அமைச்சர் மற்றும் பல அரசியல்வாதிகள் ஒவ்வொரு ஆண்டும் திசம்பர் 6 ஆம் தேதி சைத்திய பூமியில் அம்பேத்கருக்கு அஞ்சலி செலுத்துகின்றனர். இந்தியப் பிரதமர் நரேந்திர மோடியும் இதை பார்வையிட்டுள்ளார். சைத்திய பூமி அம்பேத்கருக்கு ஒரு நினைவுச்சின்னத்தை வழங்குகிறது. மேலும் மகாராட்டிரா அரசாங்கத்தால் ஏ-வகுப்பு சுற்றுலா மற்றும் புனித யாத்திரைத் தளமாக தரப்படுத்தப்பட்டுள்ளது.  

## கட்டமைப்பு விவரங்கள்
புத்தரும் பாபாசாகேப் அம்பேத்கரும்]]  
இந்த அமைப்பு சதுர வடிவத்தில் கட்டப்படுள்ளது. இது ஒரு சிறிய குவிமாடம் கொண்டு தரைத் தளங்களாக பிரிக்கப்பட்டுள்ளது. சதுர வடிவ கட்டமைப்பில் 1.5 மீட்டர் உயரத்தில் ஒரு வட்ட சுவர் உள்ளது. வட்ட பகுதியில் அம்பேத்கரின் மார்பளவு சிலையும், கௌதம புத்தர் சிலையும் வைக்கப்பட்டுள்ளன. வட்ட சுவரில் இரண்டு நுழைவாயில்கள் உள்ளன. அவை பளிங்கு தரையையும் கொண்டுள்ளன. தவிர பிக்குகளுக்கு ஓய்வெடுக்கும் இடமும் உள்ளது. சைத்திய பூமியின் பிரதான நுழைவாயில் சாஞ்சி தாது கோபுர வாயிலின் பிரதி ஆகும். அதே நேரத்தில் அசோகரின் தூணின் பிரதியையும் கொண்டுள்ளது.  

சைத்திய பூமியை 1971 திசம்பர் 5 ஆம் தேதி பி.ஆர்.அம்பேத்கரின் மருமகள் மீராபாய் யசுவந்த் அம்பேத்கர் திறந்து வைத்தார். இங்கே, அம்பேத்கரின் நினைவுச்சின்னங்கள் பொறிக்கப்பட்டுள்ளன. 2012 ஆம் ஆண்டில், பிரதமர் மன்மோகன் சிங் தலைமையிலான மத்திய அரசு நினைவுச்சின்னம் கட்டுவதற்காக இந்து ஆலைகளின் நிலத்தை மகாராட்டிரா அரசுக்கு மாற்ற அனுமதித்தது.  

## மகாபரிநிர்வான தினம்

அம்பேத்கரின் நினைவு ஆண்டுவிழா (திசம்பர் 6) மகாபரிநிர்வான தினமாக அனுசரிக்கப்படுகிறது. இந்தியா முழுவதும் மில்லியன் கணக்கான மக்கள் இவருக்கு மரியாதை செலுத்துவதற்காக இங்கு வருகிறார்கள்.  

## புகைப்படங்கள்
# காலிக்ரா ஃபுலோ

**காலிக்ரா ஃபுலோ** (Calligra Flow முன்னர் *கிவியோ)* என்பது ஓர் இலவச வரைபட மென்பொருள் ஆகும். இது கே டீ ஈ இன் ஊடாடும் வரைகலை மற்றும் *கலிக்ரா சூட்டின்* ஒரு பகுதியாகும்.  

## விளக்கம்
ஃபுலோ என்பது காலிக்ரா தொகுப்பிற்கான ஒரு பாய்வு வரைபடம் மற்றும் வரைபட பயன்பாடு ஆகும். இது மைக்ரோசாப்ட் விசியோவைப் போன்ற ஒரு பயனர் இடைமுகத்தைக் கொண்டுள்ளது.  

அம்சங்கள்:  

- பைத்தானைப் பயன்படுத்தி செய்யக்கூடிய வரை அச்சு.
- தியா வரை அச்சிற்கான ஆதரவு.
- கூடுதல் செயல்பாட்டைச் சேர்ப்பதற்கான செருகுநிரல் கட்டமைப்பு.

## வரலாறு
கிவியோ *தெ கம்பெனியால்* உருவாக்கப்பட்டது, இதன் மூலநிரலை லினக்சில் பயன்படுத்தும் வகையில் குனூ பொதுமக்கள் உரிமத்தில் வழங்கியது. கிவியோ எம்பி பதிப்பு 3.0 டிசம்பர் 2004 இல் வெளியிடப்பட்டது. அந்த வெளியீடு Qt 3 ஐ அடிப்படையாகக் கொண்டது.
# ஈஸ்வரன் (திரைப்படம்)


***ஈஸ்வரன்*** என்பது 2021 ஆம் ஆண்டு வெளியான தமிழ் மொழி சண்டை திரைப்படம் ஆகும். இத்திரைப்படத்தை சுசீந்திரன் எழுதி இயக்க, பாலாஜி காபா, கே. வி. துரை மற்றும் எம். டி. சராபுதீன் ஆகியோர் மாதவ் மீடியா மற்றும் டி கம்பெனி என்ற பெயரிலான அவர்களின் நிறுவனப் பெயரில் தயாரித்துள்ளனர்.  

இத்திரைப்படத்தில் சிலம்பரசன், பாரதிராஜா, நிதி அகர்வால் மற்றும் நந்திதா ஆகியோர் முக்கிய கதாபாத்திரங்களில் நடித்துள்ளனர். இத்திரைப்படத்திற்கு தமன் இசையமைத்துள்ளார். இத்திரைப்படத்தின் ஒளிப்பதிவை திருநாவுக்கரசுவும் படத்தொகுப்பினை ஆண்டனியும் செய்துள்ளனர். இந்த திரைப்படம் 14 ஜனவரி 2021 தமிழர் திருநாள் தைப்பொங்கல் அன்று திரையரங்குகளில் வெளியானது.  

## கதைசுருக்கம்
திண்டுக்கல் மாவட்டத்தில் ஒரு கிராமத்தில் தனியாக வசிக்கும் பெரியசாமி (பாரதிராஜா) அவருக்கு உதவியாக எல்லா வேலைகளையும் செய்துகொண்டு இருக்கும் ஆதிசிவம் (சிலம்பரசன்). பல வருடங்களாக ஊர் பக்கமே வராத தனது பிள்ளைகளை அவரது மனைவியின் 25வது நினைவு நாளுக்காவது வருவார்களா என காத்திருக்கிறார். அந்த தருணம் கொரோனா நோய் உலகம் முழுவதும் பரவ அதை காரணம் காட்டி பிள்ளைகள் எல்லோரும் ஊருக்கு வருகின்றனர். இந்த குடும்பத்தை பழி வாங்க காத்திருக்கும் சிலர். அதிலிருந்து வரும் பிரச்சனைகளும் அந்தப் பிரச்னைகளை அவருக்குத் துணையாக இருக்கும் ஆதிசிவம் எப்படித் தீர்க்கிறார் என்பதும்தான் கதை.  

## நடிகர்கள்
- சிலம்பரசன் - ஆதிசிவம் (ஈஸ்வரன்)
- பாரதிராஜா - பெரியசாமி
- மனோஜ் பாரதிராஜா - 'இளம் வயது' பெரியசாமி
- நிதி அகர்வால் - பூங்கொடி
- நந்திதா - வாசுகி
- பாலா சரவணன் - குட்டி புலி
- ஹரிஷ் உத்தமன் - காவல் அதிகாரி
- அருல்தோஸ் - ஆதிநாராயணன்
- முனீஷ்காந்த் ராமதாஸ் - மரகதமணி
- காளி வெங்கட் - காளி
- சிவா
- பாவா இலட்சுமணன்
# கேன்டர்

**கேன்டர்** (Cantor) என்பது அறிவியல் புள்ளிவிவரங்கள் மற்றும் பகுப்பாய்வுகளுக்கான கட்டற்ற கணித மென்பொருள் ஆகும். இது கே டீ ஈ<nowiki/>மென்பொருள் தொகுப்பு 4 இன் ஒரு பகுதியாகும், மேலும் கே டி ஈ கல்வித் திட்டத்தின் கேதீது தொகுப்பின் ஒரு பகுதியாக இதன் 4.4 பதிப்பு வெளியானது.  

## அம்சங்கள்
கேன்டர் என்பது ஒரு வரைகலை பயனர் இடைமுகமாகும், இது அதன் கணித செயல்பாடுகளை பல பின் மற்றும் முன் இணைப்புகளுக்கு வழங்குகிறது. அதன் சொருகி அடிப்படையிலான அமைப்பு வெவ்வேறு இணைப்புகளைச் சேர்க்க அனுமதிக்கிறது. இது ஜூலியா, *கே அல்ஜீப்ரா*, லுவா, மாக்சிமா, ஆக்டேவ், பைத்தான், ஆர், சேஜ்மேத் ,சைலாப் மற்றும் கால்குலேட் ஆகியவற்றைப் பயன்படுத்தலாம்!, .  

கேன்டர் ஒரு நிலையான இடைமுகத்தை வழங்குகிறது; அதன் திட்டப்பக்கம் பின்வரும் அம்சங்களை பட்டியலிடுகிறது:  

- வெளிப்பாடுகளை மதிப்பிடுவதற்கான சிறந்த பணித்தாள் பார்வை
- பணித்தாள் அல்லது தனி சாளரத்தில் முடிவுகளை பார்க்கும் வசதி
- LaTeX ஐப் பயன்படுத்தி கணித சூத்திரங்களின் தட்டச்சு அமைத்தல்
# 2013 சப்ராமரி வன தொடருந்து விபத்து



மேற்கு வங்காளத்தின் ஜல்பைகுரி மாவட்டம், சப்ராமரி வனவிலங்கு சரணாலயத்தின் கிழக்குப் பகுதியில் **2013 சப்ரமரி வன தொடருந்து விபத்து** நவம்பர் 13 அன்று நிகழ்ந்தது.  

இந்த விபத்தில் 17 இந்திய யானைகள் கொல்லப்பட்டன அல்லது காயமடைந்தன. இது சமீபத்திய வரலாற்றில் மிக மோசமானதாக விவரிக்கப்பட்டுள்ளது.  

## பின்னணி
இந்தியா முழுவதிலும் உள்ள காட்டு யானைகளின் எண்ணிக்கை சுமார் 26,000 என்று கருதப்படுகிறது. 2013ஆம் ஆண்டில், சப்ரமாரி பாதையில் குறிப்பாக நவம்பர் 13 விபத்தில் 17 யானைகள் கொல்லப்பட்டன.  

## விபத்து
2013ஆம் ஆண்டு நவம்பர் 13 அன்று மாலை 05.40 மணியளவில் அசாமை நோக்கி பயணிகள் தொடருந்து ஒன்று சப்ராமரி வனத்தின் வழியாகச் சென்றுகொண்டிருந்தது. 19709 எனும் எண் கொண்ட இந்த தொடருந்து ஜெய்ப்பூர்-காமக்யா கவி குரு விரைவு வண்டியாகும். இது சுமார் மணிக்கு 80 கிலோ மீட்டர் வேகத்தில் ஜல்டாக்கா ஆற்றுப் பாலத்தினை நெருங்கிய போது சுமார் 40 முதல் 50 யானைகள் அடங்கிய மந்தையின் மீது மோதியது. இதில் சம்பவ இடத்தில் 5 பெரிய யானைகளும் இரண்டு குட்டிகளும் கொல்லப்பட்டன. 10க்கும் மேற்பட்ட யானைகள் காயமுற்றன.  

இந்த விபத்தில் தப்பி ஒட்டிய யானைகள் சிறிது நேரம் கழித்து விபத்து நடந்த இடத்திற்குத் திரும்பி வந்தன. பின்னர் இந்த யானைகளை அதிகாரிகள் விரட்டியடித்தனர்.  

## பின்விளைவு
கூடுதல் மண்டல தொடருந்து மேலாளர் பி.லக்ரா கூறுகையில், “விபத்து குறித்து நாங்கள் கேள்விப்பட்ட உடனே அனைத்து நடவடிக்கைகளையும் மேற்கொண்டோம். தேவையான அனைத்து நடவடிக்கைகளும் எடுக்கப்பட்டன. சிறப்பு நிவாரண தொடருந்து அனுப்பப்பட்டது. அசாம் செல்லும் அனைத்து தொடருந்துகளும் மாற்றுப் பாதை வழியாக அனுப்பப்பட்டன." எதிர்காலத்தில் இதுபோன்று விபத்துகள் நிகழாமல் தடுப்பது குறித்து விவாதிக்கக் கூட்டம் ஒன்று நவம்பர் 14 அன்று வன மற்றும் ரயில்வே அதிகாரிகளிடையே நடைபெற்றது.  

*தி நியூயார்க் டைம்ஸ்* நடத்திய ஜல்பைகுரி பகுதி வன அதிகாரி பித்யுத் சர்க்காரின் தொலைப்பேசி நேர்காணலின் படி, "ஒரு பெண் யானையின் கால் தொடருந்து மோதியதால் முறிந்து நிற்க முடியாமல், இருப்புப்பாதையின் கீழே உள்ள பள்ளத்தாக்கில் விழுந்தது. இப்பகுதியினை தூக்குகள் அல்லது சரக்குந்து போன்றவற்றால் அணுக இயலாத பகுதியாகும். எனவே கால்நடை மருத்துவர்கள் இப்பகுதிக்குச் சென்று சிகிச்சையினைத் தொடர்ந்தனர். இப்பகுதியில் சிறப்பு முகாம் ஒன்று அமைக்கப்பட்டது".  

காயமடைந்த சில யானைகள் ஆபத்தான நிலையிலிருந்தன.  

### ஜல்பைகுரி எதிர்ப்பு
வனவிலங்கு சரணாலயம் வழியாகச் செல்லும் தொடருந்துகளுக்கு வேகக் கட்டுப்பாட்டைக் கோரும் போராட்டம் நவம்பர் 14 ஆம் தேதி ஜல்பைகுரியில் நடந்தது. மேற்கு வங்கத்தின் வனத்துறை மந்திரி ஹிட்டன் பர்மனின் தொடர்பில்லாத அறிக்கையில், இதேபோன்ற விளைவுக்கான உத்தியோக பூர்வ கோரிக்கைகள் கடந்த காலங்களில் ரயில்வே அதிகாரிகளால் புறக்கணிக்கப்பட்டன.  

### விளைவுகள்
இந்த விபத்து 168 கிலோ மீட்டர் நீளமும் புக்சா புலிகள் காப்பகம் வழியாக புது ஜல்பைகுரி செல்லும் அலிப்பூர்துவார் சாலையில் வனவிலங்கு பாதுகாப்பு தொடர்பான பேச்சு வார்த்தைக்கு முன்னெடுப்பு செய்தது.  

## விசாரணை
விபத்துக்கான காரணங்கள் குறித்து விசாரணையைத் அதிகாரிகள் மேற்கொண்டனர். விபத்திற்கான காரணமாக வேகம் இருக்கலாம் எனச் சந்தேகிக்கப்படுகிறது.  

## எதிர்வினை
இந்த விபத்து "யானை நடைபாதையாக ஒதுக்கப்பட்ட பகுதிக்கு வெளியே நடந்தது" என்றும், "வனவிலங்குகளைப் பாதுகாப்பது மாநில அரசின் பொறுப்பாகும் [ஏனெனில்] தொடருந்து நிர்வாக அதிகாரிகளால் முடியாது" என்று இந்திய இரயில்வே அமைச்சர் ஆதிர் ரஞ்சன் செளவுத்ரி தெரிவித்தார்.
# எலிசபெத் வில்லிங் பவல்


**எலிசபெத் வில்லிங் பவல்** (பிப்ரவரி 21, 1743 - ஜனவரி 17, 1830) அமெரிக்க முக்கியஸ்தர் மற்றும் 18-ஆம் நூற்றாண்டின் இறுதியிலும் 19-அம நூற்றாண்டின் தொடக்கத்திலும் பிலடெல்பியா உயர் வகுப்பை சேர்ந்த பிரபலர் ஆவார். பிலடெல்பியாவின் மேயர்களின் மகள் மற்றும் மனைவியான இவர், அமெரிக்க அரசியல் விருந்தோம்பலின் முக்கிய அங்கமான பல கூட்டங்களை அமைத்தார். 1774-ஆம் ஆண்டின் முதல் கண்ட காங்கிரஸ் சமயத்தில் அதில் பங்கேற்க வந்தவர்களுக்கும் மற்றும் அவர்களது குடும்பத்திற்கும் தனது வீட்டில் இடம் தந்து, இரவு விருந்துகள் மற்றும் இதர நிகழ்ச்சிகளை அமைத்தும் தந்தார். அமெரிக்க விடுதலை போர்க்கு பின்னர் பிலடெல்பியாவின் முக்கியஸ்தர் ஆனார், மற்றும் முன்னோடி சிந்தனையாளர்கள் மற்றும் அரசியல் புள்ளிகளின் குடியரசு அவையை ஏற்படுத்தினார்.  

அந்த காலத்தின் அரசியல் தலைவர்களுடன் நன்கு பழகினார் பவல். ஜார்ஜ் வாஷிங்டனின் நெருங்கிய நண்பரான இவர், அவரை இரண்டாவது முறை அதிபராக வலியுறுத்தியவர்களில் ஒருவராவார். அரசியல், பெண்களின் பங்கு, மருத்துவம், கல்வி மற்றும் தத்துவம் போன்ற பல தலைப்புகளில் வெகுவாக எழுதி வந்தார்.  
பெஞ்சமின் ப்ரான்க்ளினிடம் "நமக்கு எது கிட்டியது, குடியரசா அல்லது மன்னராட்சியா?" என்ற இவரின் கேள்விக்கு "ஒரு குடியரசு... அதனை நீங்கள் காத்து வந்தால்" என்ற ஐக்கிய அமெரிக்காவின் அரசியலமைப்பை பற்றி மிகவும் கோடிட்டப்பட்டுள்ள பதிலையும் பெற்றார். இந்த பேச்சினை அரசியலமைப்பு அவையின் பிரதிநிதி ஜேம்ஸ் மக்ஹென்றி என்பவரால் 18 செப்டம்பர் 1787 அன்று அவரது நாட்குறிப்பில் பதிவு செய்தார். பிராங்க்ளினுடன் பவல் ஆற்றிய பேச்சு காலப்போக்கில் மாறிப்போனது, இருபதாம் நூற்றாண்டுகளில் பவல்க்கு பதிலாக அனாமதேய பெண்மணி அல்லது குடிமகன் என்று மாறிப்போனது. பவல் இல்லத்தில் நடந்த இந்த உரையாடலும், சுதந்திர அரங்கின் படிகள் என மாறியது.
# நயன் கோசு


பண்டிட் **நயன் கோசு** (Pandit Nayan Ghosh)(பிறப்பு: ஏப்ரல் 28, 1956) ஓர் இந்திய கைம்முரசு இணைக் கலைஞரும், சித்தார் நிபுணருமாவார்.  

## நிகழ்த்துக் கலை
இந்திய இசைக் காட்சிகளில் ஒரு முன்னணி இடத்தைப் பிடித்த இவர், 1956 ஆம் ஆண்டில் பிறந்தார். கைம்முரசு மற்றும் பின்னர் சித்தாரில் தனது மறைந்த தந்தை பத்மபூசண் பண்டிட் நிகில் கோசிடமிருந்து ஆழ்ந்த பயிற்சி பெற்றார். பின்னர், உஸ்தாத் அகமது ஜான் திரக்வா மற்றும் பண்டிட் ஞான பிரகாஷ் கோஷ் ஆகியோரின் கீழ் படித்தார். இவர் தனது தந்தை பண்டிட் நிகில் கோஷிடமிருந்து சிதார் மற்றும் குரலிசையிலும் பயிற்சி பெற்றார். பின்னர் பண்டிட் புத்ததேவ் தாசு குப்தாவிடமிருந்து கற்றுக்கொண்டார். அதைத் தொடர்ந்து 1974 முதல் உலகம் முழுவதும், மதிப்புமிக்க இடங்களிலும், பல்கலைக்கழகங்களிலும் விரிவான இசை மற்றும் கற்பித்தல் நடைபெற்றது.  

பண்டிட் ரவி சங்கர், உஸ்தாத் விலாயத் கான், பண்டிட் நிகில் பானர்ஜி, பண்டிட் ஜஸ்ராஜ், பண்டிட் சிவ்குமார் சர்மா, உஸ்தாத் அம்ஜத் அலி கான், உஸ்தாத் ரைஸ் கான், பண்டிட் புத்ததேவ் தாஸ் குப்தா, உஸ்தாத் சலமத் அலிகான், உஸ்தாத் முன்னாவர் போன்ற பலரிடம் இணைந்து பல இசை நிகழ்ச்சிகளை வழங்கியுள்ளார்.  

இவர் தற்போது மும்பையில் உள்ள சங்கீத மகாபாரதியின் இயக்குநராகவும், மும்பை, இந்திய தொழில்நுட்பக் கழகத்தில் (ஐ.ஐ.டி) சிறப்பு விருந்தினர் பேராசிரியராகவும் உள்ளார். இவரது சகோதரர் பண்டிட் துருப கோசு ஒரு சாரங்கி கலைஞராவார். இவரது மகன் இசான் கோசுவும், ஒரு கைம்முரசு நிபுணராவார்.  

## விருதுகள்
இவர் ஏராளமான பட்டங்களையும் விருதுகளையும் பெற்றுள்ளார்; மும்பை சுர் சிங்கர் சம்சாத் வழங்கிய தால் மணி மற்றும் சுர் மணி ஆகியவை இதில் அடங்கும் (1985); அமெரிக்காவின் கலிபோர்னியாவின் துணை நிலை ஆளுநரால் வழங்கப்பட்ட சாதனை விருது; மற்றும் மும்பையின் சுவர சாதனா சமிதி வழங்கிய சுவர சாதனா ரத்னா (2013) போன்றவை. இந்துஸ்தானி கருவி இசையில் பங்களித்ததற்காக இவருக்கு 2014 ஆம் ஆண்டிற்கான சங்கீத நாடக அகாதமி விருது வழங்கப்பட்டது.
# துருப கோசு


**துருப கோசு** (Dhruba Ghosh) (1957 - 2017)) மும்பையைச் சேர்ந்த ஒரு இந்திய பாரம்பரிய இசைக்கலைஞரும் சாரங்கிக் கலைஞருமாவார். துருப கோசு, பிரபல புல்லாங்குழல் கலைஞரும், இசையமைப்பாளருமான பண்டிட் பன்னலால் கோசின் மருமகன் ஆவார்.பாடகர் பண்டிட் தின்கர் கைகினியின் வழிகாட்டுதலிலும் இவர் படித்தார். இவரது சகோதரர் நயன் கோசும் கைம்முரசு இசைக்கலைஞராவார். துருப கோசு **மிகோ: ஜர்னி டு த மௌண்டைன்** என்ற இசைத் தொகுப்பில் பணியாற்றினார். இது கிராமி விருதை வென்றது.  

## விருதுகள்

- சங்கீத நாடக அகாதமி விருது. 2013
- *பால் வின்டர் காஸ்ட்*, துருப கோசு உள்ளிட்ட அமெரிக்க இசைக் குழு கிராமி விருதை வென்றது.
# இசான் கோசு


**இஷான் கோசு** (Ishaan Ghosh) கைம்முரசு இணை மற்றும் சித்தார் மேதையான பண்டிட் நயன் கோசின் மகனும் சீடரும் ஆவார். இவர் பாரூகாபாத் கரானாவைச் (பாடும் பாணி) சேர்ந்த கைம்முரசு இணைக் கலைஞராவார். பண்டிட் துருப கோசு இவரது மாமா ஆவார்.  

8 வயதிலிருந்தே, அமெரிக்கா, இங்கிலாந்து, ஐரோப்பா முழுவதும் இசான் தொடர்ந்து பல நாடுகளில் பயணம் செய்து வருகிறார். 2016 ஆம் ஆண்டில், அமெரிக்காவின் அட்லாண்டாவில் உள்ள வாழ்விடத்திற்கான மனிதநேய திட்டத்திற்காக இவர் சிறப்பு விருந்தினராக அழைக்கப்பட்டார். மேலும், அமெரிக்காவின் முன்னாள் குடியரசுத் தலைவர் ஜிம்மி கார்ட்டர் அவர்களால் பாராட்டப்பட்டார்.  

நயன் கோசு - இசை வழிகாட்டி மற்றும் சித்தார் கலைஞர்  

இசான் கோசு - கைம்முரசு இணை  

எஸ்.ஆகாஷ் - புல்லாங்குழல்  

மெக்தாப் அலி நியாசி - சித்தார்  

வான்ராஜ் சாத்திரி - சாரங்கி  

பிரதிக் சிங் - குரல் & கைம்முரசு இணை  

## விருதுகள்
இவருக்கு 'பாபா அலாவுதீன் கான் யுவ புரஸ்கார்' விருது வழங்கப்பட்டது. 2012 ல் மத்தியப் பிரதேசத்தில், 2016 இல் அமெரிக்க முன்னால் அதிபர் ஜிம்மி கார்ட்டர் வழங்கிய 'சாதனை விருதும்', 2019 இல் 'ரைசிங் ஸ்டார் விருதும்' வழங்கப்பட்டது.
# சிவக்குமார் சர்மா


பண்டிட் **சிவக்குமார் சர்மா** (*Shivkumar Sharma*, 13 சனவரி 1938 – 10 மே 2022) சம்மு காசுமீர் மாநிலத்தைச் சேர்ந்த ஒரு இந்திய இசையமைப்பாளரும், சந்தூர் இசைக்கலைஞருமாவார். சாந்தூர் ஒரு நாட்டுப்புற இசைக்கருவியாகும்.  

## ஆரம்ப கால வாழ்க்கை
இவர் சம்முவில் உமா தத் சர்மா என்ற பாடகருக்கு பிறந்தார். தோக்ரி இவரது தாய்மொழியாகும். இவருக்கு ஐந்து வயதாக இருந்தபோது இவரது தந்தை இவருக்கு குரலிசையிலும், கைம்முரசு இணையிலும் கற்பிக்கத் தொடங்கினார். சிவக்குமார் தனது பதின்மூன்று வயதில் சந்தூர் கற்கத் தொடங்கினார். 1955 இல் மும்பையில் தனது முதல் பொது நிகழ்ச்சியை வழங்கினார்.  

## தொழில்

சந்தூரை ஒரு பிரபலமான இசைக் கருவியாக மாற்றிய பெருமை இவருக்குண்டு. 1956 இல் சாந்தாராமின் *ஜனக் ஜனக் பாயல் பாஜே* என்ற படத்தில் ஒரு காட்சிக்கு பின்னணி இசையமைத்தார். இவர் தனது முதல் தனி இசைத் தொகுப்பை 1960 இல் பதிவு செய்தார்.  

1967 ஆம் ஆண்டில், இவர் புல்லாங்குழல் கலைஞர் ஹரிபிரசாத் சௌராசியா மற்றும் கிதார் கலைஞர் பிரிஜ் பூசண் கப்ரா ஆகியோருடன் இணைந்து *கால் ஆஃப் தி வேலி* (1967) என்ற ஒரு இசைத் தொகுப்பை தயாரித்தார். இது இந்திய பாரம்பரிய இசையின் மிகப்பெரிய வெற்றிகளில் ஒன்றாக மாறியது. *சில்சிலா* (1980) தொடங்கி ஹரிபிரசாத் சவுராசியாவுடன் இணைந்து பல இந்திப் படங்களுக்கு இசையமைத்துள்ளார். இவர்கள் சிவ்-ஹரி இசை இரட்டையர் என்று அறியப்பட்டனர். *பாசில்* (1985), *சாந்தினி* (1989), *லாம்ஹே* (1991) மற்றும் *டார்* (1993) போன்ற பெரிய இசை வெற்றிகளாக இவர்கள் இசையமைத்த சில திரைப்படங்கள் இருந்தன.  

## தனிப்பட்ட வாழ்க்கை
இவர், மனோரமா என்பவரை மணந்தார் இவர்களுக்கு இரண்டு மகன்கள் உள்ளனர். இவரது மகன், இராகுலும், ஒரு சந்தூர் இசைக்கலைஞராவார். மேலும் இவர்கள் 1996 முதல் ஒன்றாக இணைந்து செயல்பட்டனர். 1999 இல் rediff.com என்ற இணையதளத்திற்கு அளித்த பேட்டியில், சிவக்குமார், "கடவுளின் பரிசு" இருப்பதாக நினைத்ததால், தனது மகன் இராகுலை தனது சீடனாகத் தேர்ந்தெடுத்ததாகக் கூறினார்.  

## விருதுகள்
, சங்கீத நாடக அகாதமி விருதுகள் -2011 விழாவில் பண்டிட் சிவக்குமார் சர்மாவுக்கு பிரணாப் முகர்ஜி விருதினை வழங்குகிறார்]]  
சிவக்குமார் 1985இல் அமெரிக்காவின் பால்ட்டிமோர் நகரத்தின் கௌரவ குடியுரிமை உட்பட பல தேசிய மற்றும் சர்வதேச விருதுகளை பெற்றுள்ளார். 1986 ஆம் ஆண்டில் சங்கீத நாடக அகாதமி விருது, 1991 ல் பத்மசிறீ, 2001இல் பத்ம விபூசண் ஆகிய விருதுகளையும் பெற்றுள்ளார்.
# கெவாடியா



**எக்தா நகர் அல்லது கெவாடியா** (**Kevadia**), இந்தியாவின் குஜராத் மாநிலத்தின் நர்மதா மாவட்டத்தில் உள்ள ராஜ்பிப்லா வருவாய் வட்டத்தில் அமைந்துள்ள சிற்றூர் ஆகும். இவ்வூரில் சர்தார் வல்லபாய் பட்டேல் நினைவாக நிறுவப்பட்ட ஒற்றுமைக்கான சிலை அமைந்துள்ளது. இவ்வூரில் சுற்றுலாப் பயணிகள் தங்குவதற்கு 250 கூடாரங்கள் அமைக்கப்பட்டுள்ளது. இவ்வூரில் உள்ள கேவாடியா தொடருந்து நிலையம் இந்தியாவின் மும்பை, புது தில்லி, வாரணாசி, ரேவா, சென்னை, அகமதாபாத் மற்றும் வடோதரா (பிரதாப்நகர்) நகரங்களுடன் இணைக்கிறது.  

## அருகில் உள்ள நகரங்கள்
- ராஜ்பிப்லா - 25 கி.மீ.
- பரூச் - 91 கி.மீ.
- வடோதரா - 85 கி.மீ.
- அகமதாபாத் - 193 கி.மீ.

## மக்கள் தொகை பரம்பல்
2011 இந்திய மக்கள் தொகை கணக்கெடுப்பின் படி 1585 வீடுகள் கொண்ட கேவாடிய நகரத்தின் மொத்த மக்கள்தொகை 6,788 ஆகும். அதில் ஆண்கள் 3564 மற்றும் பெண்கள் 3224 ஆகவுள்ளனர். ஆறு வயதிற்குட்பட்ட குழந்தைகள் 645 ஆகவுள்ளனர். பாலின விகிதம் 1000 ஆண்களுக்கு, 905 பெண்கள் வீதம் உள்ளனர். சராசரி எழுத்தறிவு 89.81% ஆகவுள்ளது. மக்கள் தொகையில் இந்துக்கள் 95.95%, இசுலாமியர் 3.54%, கிறித்தவர் 0.22%, சமணர் 0.22% மற்றும் பிற சமயத்தவர் 0.07% ஆக உள்ளனர்.  

## சுற்றுலா தலங்கள்
- ஒற்றுமைக்கான சிலை
- சர்தார் சரோவர் அணை
- சூல்பனேஸ்வர் காட்டுயிர் காப்பகம்
- நீனை அருவி

## இதனையும் காண்க
- கெவாடியா தொடருந்து நிலையம்
# இராகுல் சர்மா (இசைக் கலைஞர்)


**இராகுல் சர்மா** (Rahul Sharma) (பிறப்பு: செப்டம்பர் 25, 1972) ஒரு இசை இயக்குநரும்,இந்துஸ்தானி இசைக் கருவியான சந்தூர் கலைஞருமாவார். சந்தூர் ஒரு நாட்டுப்புற இசைக்கருவியாகும்.  

## ஆரம்ப கால வாழ்க்கை
ஜம்மு-காஷ்மீரில் ஒரு பாரம்பரியக் குடும்பத்திலிருந்து வந்த சந்தூர் இசைக்கலைஞர் பண்டிட் சிவக்குமார் சர்மாவிற்கும் அவரது மனைவி மனோரமா என்பாருக்கும் தோக்ரி மொழி பேசும் குடும்பத்தில் மும்பையில் இராகுல் சர்மா பிறந்தார். இவரது தாத்தா, உமா தத் சர்மாவும், ஒரு சந்தூர் கலைஞராவார். 2009 இல் தனது காதலியான பார்கா சர்மாவை மணந்தார். இவர்களுக்கு அபினவ் என்ற மகன் 17 சூன் 2014 அன்று பிறந்தார்.  

## தொழில்
இராகுல் சிறு வயதிலேயே ஆர்மோனியம் இசைக்கத் தொடங்கினார். 13 வயதில் சந்தூரைக் கற்றுக் கொண்ட இவர், 17 வயதாகும் வரை இசையைத் தொழிலாகத் தொடருவதில் குழப்பத்திலேயே இருந்தார். மும்பையின் மிதிபாய் கல்லூரியில் பொருளாதாரம் படித்த பிறகு, இவர் தனது தந்தையுடன் நிகழ்ச்சிகளில் பங்கேற்கத் தொடங்கினார். 1996 இல், தனது 24 வயதில் இசை நிகழ்ச்சிகளில் அவருடன் செல்லத் தொடங்கினார்.  

22 வயதில், இசை, கலை மற்றும் நடன உலகம், தர்பார் இசைத் திருவிழாவில் நிகழ்த்த *பீட்டர் கேப்ரியல்* என்பவர் ஒப்பந்தமிட்டார்.  

தனது தந்தை சிவக்குமார் சர்மாவிடம் கற்றுக்கொண்ட இவர், *நமஸ்தே இந்தியா* உள்ளிட்ட பல்வேறு நிகழ்ச்சிகளுடன் சந்தூரை உலக இசையில் கொண்டு சென்றுள்ளார்.  

இவரும் அமெரிக்க சாக்சபோன் கலைஞர் *கென்னி ஜி* என்பவரும் இணைந்து தயாரித்த இசைத்தொகுப்பு *பில்போர்டு* உலக தரவரிசையில் # 2 இடத்தையும், போர்டு ஜாஸ் தரவரிசையில் # 4 இடத்தையும் பிடித்தது.  

*எரிக் மிக்வெட்* என்பவரால் நிறுவப்பட்ட கிராமி விருது வென்ற *எலக்ட்ரானிக்கா* என்ற குழுவுடன் இணைந்து *டீப் ஃபாரஸ்ட்* என்ற இசைத் தொகுப்பை வெளியிட்டார். இது இந்திய நாட்டுப்புறக் கருவியான சந்தூரை *எலக்ட்ரானிக்கா*வுடன் இணைத்தது.  

இவர், தனது இசைத் தொகுப்பான *தி ரெபெல்* மூலம் சந்தூரை ராக் இசைக்கு அழைத்துச் சென்று சோதனை செய்துள்ளார்.  

இவருக்கு 2011இல் சங்கீத நாடக அகாதமி விருது வழங்கப்பட்டுள்ளது.  

ஜாகிர் உசேன், ஜான் மெக்லாலின், மிக்கி ஹார்ட், ஜார்ஜ் ஹாரிசன், யோ யோ மா, ஜோ ஹென்டர்சன், வான் மோரிசன், ஏர்டோ மோரிரா, ஃபரோவா சாண்டர்ஸ், மற்றும் கோடோ டிரம்மர்கள் போன்ற இசைக்கலைஞர்களுடன் இவர் இணைந்து நிகழ்சிகளை நிகழ்த்தியுள்ளார்.  

கேம்பிரிச்சு இளவரசர் *வில்லியம்* மற்றும் *கேட் மிடில்டனின்* *டியூக்* மற்றும் *டச்சஸ்* ஆகியோரின் வருகையின் போது, இவரும், இவரது மனைவியும் பீட்டில்ஸ் இசைக்குழுவின் "நோர்வே வூட் ", "ஓ ஸ்வீட் லார்ட்" மற்றும் " லெட் இட் பீ " உள்ளிட்ட பல்வேறு பாடல்களை பாடியுள்ளனர்.  

2019 ஆம் ஆண்டில், இவரும் அவரது தந்தையும் யோகேசு சாம்சியுடன் பார்பிகன் மையத்தில் நிகழ்ச்சி நடத்தினர்.
# கெவாடியா தொடருந்து நிலையம்



**கெவாடியா தொடருந்து நிலையம்** (*Kevadia railway station*) (நிலைய குறியீடு: **KDCY**) இந்தியாவின் குஜராத் மாநிலத்தின் நர்மதா மாவட்டத்தில் உள்ள கெவாடியா எனும் சிற்றூரில் அமைந்துள்ள சிறிய தொடருந்து நிலையம் ஆகும். இது கெவாடியாவிலிருந்து 7 கிலோ மீட்டர் தொலைவில் உள்ளது. 3 நடைமேடைகளுடன் அமைந்த இந்த தொடருந்து நிலையம், கெவாடியாவில் உள்ள சர்தார் வல்லபாய் பட்டேல் நினைவாக அமைக்கப்பட்ட ஒற்றுமைக்கான சிலையை சுற்றுலாப் பயணிகள் கண்டு களிக்க வேண்டி, 17 சனவரி 2021 அன்று சுற்றுலாப் பயணிகளின் சேவைகளுக்கு திறக்கப்பட்டது. இத்தொடருந்து நிலையம் இந்தியாவின் மும்பை, புது தில்லி, சென்னை, அகமதாபாத், வாரணாசி, வடோதரா, ரேவா ஆகிய நகரங்களை இணைக்கிறது.  

## தொடருந்துகள்
- 12927/12928 கெவாடியா - மும்பை - தாதர் அதிவிரைவு வண்டி
- 20903/20904 கெவாடியா - வாரணாசி மகாமானா விரைவு வண்டி
- 20905/20906 கெவாடியா - ரேவா விரைவு வண்டி
- 20919/20920 கெவாடியா - சென்னை சென்டிரல் அதிவிரைவு வண்டி (வாரம் ஒரு முறை)
- 20945/20946 கெவாடியா - தில்லி ஹசரத் நிஜாமுதீன் விரைவு வண்டி
- 20947/20948 கெவாடியா - அகமதாபாத் ஜன சதாப்தி எக்ஸ்பிரஸ்
- 20949/20950 கெவாடியா - அகமதாபாத் ஜன சதாப்தி எக்ஸ்பிரஸ்
- 69201/69202 கெவாடியா - வடோதரா (பிரதாப்நகர்)
- 69203/69204 கெவாடியா - வடோதரா (பிரதாப்நகர்)
- 69205/69206 கெவாடியா - வடோதரா (பிரதாப்நகர்)

## இதனையும் காண்க
- ஒற்றுமைக்கான சிலை
- கெவாடியா
- சர்தார் சரோவர் அணை
- சூல்பனேஸ்வர் காட்டுயிர் காப்பகம்
# ஜெங் ஜி (உயிர்வேதியியலார்)


**ஜெங் ஜி** (*Zheng Ji*)(Chinese: 郑集) (6 மே 1900 - 29 ஜூலை 2010) என்பார் சீன ஊட்டச்சத்து நிபுணர் மற்றும் முன்னோடி உயிர்வேதியியலாளர் ஆவார். இவர் அதீத நூற்றாண்டாளர் (110 வயது) ஆவார். இவர் உலகின் மிகப் பழமையான பேராசிரியராகவும், சீனாவில் நவீன ஊட்டச்சத்து அறிவியலை நிறுவியவராகவும் புகழ் பெற்றவராவார்.  

## தொழில்
1924 ஆம் ஆண்டில் தென்கிழக்கு தேசிய பல்கலைக்கழகத்திற்கான நுழைவுத் தேர்வில் ஜெங் ஜி தேர்ச்சி பெற்றார் (முதலில் நாஞ்சிங் மேம்பட்ட இயல்பான பள்ளி, 1928 இல் தேசிய மத்திய பல்கலைக்கழகத்திற்கும் பின்னர் நாஞ்சிங் பல்கலைக்கழகத்திற்கும்) உயிரியல் துறையில் 1929இல் தேர்ச்சி பெற்றார். 1930ஆம் ஆண்டில் இவர் அமெரிக்கா சென்று ஓகைய்யோ மாநிலத்தில் உயிர் வேதியியல் படித்தார். இவர் யேல் மற்றும் இந்தியானா பல்கலைக்கழகத்திலும் பயின்றார். 1936இல் அவர் தனது முனைவர் பட்டத்தினைப் பெற்றார்.  

சீனாவுக்குத் திரும்பியதும், சீனாவின் அறிவியல் ஆராய்ச்சி நிறுவனத்தில் ஆராய்ச்சியாளராகப் பணியாற்றினார். இவர் மத்திய மருத்துவப் பள்ளியில் பேராசிரியராகவும் கிழக்கு சீன இராணுவ மருத்துவப் பள்ளியில் உயிர் வேதியியல் பேராசிரியர் மற்றும் துறைத் தலைவராககவும் ஒரே நேரத்தில் பணியாற்றினார். எண் 4 ராணுவ மருத்துவக் கல்லூரியில் பேராசிரியராகவும் உயிரியல் பேராசிரியர் மற்றும் நாஞ்சிங் மருத்துவப் பள்ளியில் உயிர்வேதியியல் கற்பித்தல் மற்றும் ஆராய்ச்சித் துறையின் தலைவராகவும் பணியாற்றினார்.  

1945ஆம் ஆண்டில், மத்திய மருத்துவப் பள்ளியில், பட்டதாரி மாணவர்களுக்கு பயிற்சி அளிக்க ஒரு உயிர் வேதியியல் ஆராய்ச்சி நிறுவனத்தை நிறுவினார். பட்டதாரி மாணவர்களுக்கு உயிர் வேதியியலைக் கற்பிக்கும் சீனாவின் முதல் முறையான அமைப்பு இதுவாகும். இந்நிறுவனம் பல்வேறு துறைகளில் பணியாற்றிய ஏராளமான மாணவர்களுக்கு பயிற்சி அளித்தது. தனது 70 வயதைத் கடந்த நிலையில் இவர் முதுமையின் உயிர் வேதியியல் குறித்துப் படிக்கத் தொடங்கினார். வளர்சிதை மாற்ற ஏற்றத்தாழ்வு பற்றிய ஒரு கோட்பாட்டை முன்வைத்து, சீனாவில் வயதான உயிர் வேதியியலின் அடிப்படையை உருவாக்கினார்.  

இவர் சீன ஊட்டச்சத்து சங்கம் மற்றும் உயிர் வேதியியல் சங்கத்தை நிறுவுவதில் பங்கேற்றார். இவர் மத்திய பல்கலைக்கழக பேராசிரியர்கள் சங்கத்தின் கடந்த காலத் தலைவராகவும், சீன ஊட்டச்சத்து சங்கத்தின் முதல் குழுத் தலைவராகவும் இருந்தார்.  

மே 2010இல் ஜெங் ஜி 110 வயதை எட்டினார். அந்த நேரத்தில் உலகின் மிக வயதான பேராசிரியர் இவர் என்று கூறப்பட்டது. இவர் தனது வாழ்க்கையின் பெரும்பகுதியை நாஞ்சிங் பல்கலைக்கழகத்தின் மருத்துவப் பள்ளி மற்றும் உயிரியல் துறையில் கழித்தார். இவர் 29 ஜூலை 2010 அன்று இறந்தார்.
# அம்பிலி


**அம்பிலி** (Ambili) (மலையாளம்:അമ്പിളി) 1970 மற்றும் 1980 களில் மலையாள சினிமாவில் ஓர் இந்திய திரைப்படப் பாடகி ஆவார். 800 படங்களில் 3000 க்கும் மேற்பட்ட பாடல்களைப் பாடியுள்ளார். அவர் தமிழ், இந்தி மற்றும் வங்க மொழிகளில் பாடியுள்ளார். அவரது பிரபலமான பாடல்கள் "தேடி வரம் கண்ணுகலில்", "ஓஞ்சலா, ஒன்ஜாலா", "ஸ்வர்ணமலகல்", "மயல்லே ராக மஜவில்லே" மற்றும் "குருவாயூரப்பாண்டே திருவம்ருத்தேத்தினு".  

## தனிப்பட்ட வாழ்க்கை
அம்பிலி என்று அழைக்கப்படும் பத்மஜா தம்பி, திருவனந்தபுரத்தில் ஆர்.சி.தம்பி மற்றும் சுகுமாரிக்கு ஐந்து குழந்தைகளில் இளையவராகப் பிறந்தார். அவரது தந்தை ஒரு இராணுவ அதிகாரியாக இருந்தார், பின்னர் அவர் ஆசிரியராகவும், அவரது தாய் ஒரு பாடகியாகவும் இருந்தனர். இவருக்கு மூன்று சகோதரர்களும் ஒரு சகோதரியும் உள்ளனர். இவர் தனது கல்வியை பாத்திமா கல்லூரி மற்றும் டெல்லி பல்கலைக்கழகத்தில் பெற்றார். இவர் திரு வி. தட்சிணா மூர்த்தியிடமிருந்து இசை கற்றுக்கொண்டார். இவரது முதல் பாடல் 1970 இல் *சபரிமலை ஸ்ரீ தர்மசாஸ்தா* திரைப்படத்தின் "கரக்ரே வாசதே". மலையாளத் திரைப்பட இயக்குனரான கே. ஜி. ராஜசேகரனை திருமணம் செய்து கொண்டார். இவர்களுக்கு ராகவேந்திரன் என்ற மகனும், ரஞ்சினி என்ற மகளும் உள்ளனர். இவர் தனது சொந்த இசைக்*குழுவான மாயாம்புவைத்* தொடங்கினார், மேலும் மேடை நிகழ்ச்சிகள் மற்றும் இசைத்தொகுப்புகளுக்காக பாடல்களைப் பாடினார். கேரள தேவசம் வாரியத்திடமிருந்து *கலா ரத்னம்* என்ற பட்டத்தையும் மற்றும் சிறந்த பாடகர் விருதையும் பெற்றார். இவர் தற்போது குடும்பத்துடன் சென்னையில் வசிக்கிறார். இவர் 2017 ஆம் ஆண்டில் குளோபல் என்எஸ்எஸ் (நாயர் சர்வீஸ் சொசைட்டி) விருதைப் பெற்றவர்.
# நைனா பால்சவர்


**நைனா பால்சவர் அகமது** (Naina Balsaver) (பிறப்பு 1959) ஒரு இந்திய நடிகை, விளம்பரத் தாரகை மற்றும் பெமினா இந்திய அழகிப் பட்டம் 1976 வென்றவர் ஆவார்.  

## ஆரம்பகால வாழ்க்கை மற்றும் போட்டி
நைனா பால்சவர் உத்தரபிரதேசத்தில் பிறந்தார். 1976 ஆம் ஆண்டில் அவர் ஃபெமினா இந்திய அழகிப் போட்டியில் போட்டியிட்டு இறுதியில் விரும்பத்தக்க கிரீடத்தை வென்றார். பிரபஞ்ச அழகிப் போட்டி 1976 மற்றும் உலக அழகிப் போட்டி 1976 ஆகிய போட்டிகளில் இந்தியாவை பிரதிநிதித்துவப்படுத்த அவர் நியமிக்கப்பட்டார். இருப்பினும், 1976 ஆம் ஆண்டு உலக அழகிப் போட்டியில் அவர் போட்டியிடவில்லை, ஏனெனில் இரண்டு தென்னாப்பிரிக்க போட்டியாளர்கள் - ஒரு வெள்ளை மற்றும் ஒரு கருப்பு - இனப் பிரிவினையின் நிறவெறி கொள்கைக்கு இணங்க இந்தப் போட்டியில் அவர் பங்கு பெறும் வாய்ப்பு இல்லாது போனது. ஆனால், அதே ஆண்டு, அவர் பிரபஞ்ச அழகிப் போட்டியில் பங்கேற்றார், ஆனால், வெற்றியாளர் இடங்களை அவரால் பெற இயலவில்லை.  

ஃபெமினா இந்திய பிரபஞ்ச அழகிப் பட்டம், மற்றும் ஃபெமினா இந்தியா உலக அழகிப் பட்டங்களை சுமந்த ஒரே ஃபெமினா இந்திய அழகிப் போட்டி வெற்றியாளர் ஆவார்.  

## தொழில்
இவர் பாலிவுட் படங்களில் நடித்தார். இவர் தொலைக்காட்சி நிகழ்ச்சிகளான சோப் ஓபரா, *மன்சில்* ஆகியவற்றில் நடித்தார் . அவர் என்.டி திவாரிக்கு எதிராக பகுஜன் சமாஜ் கட்சி சார்பில் போட்டியிட்டார், ஆனால் தேர்தலில் தோல்வியடைந்தார்.  

இவர் நகை வடிவமைப்பாளரும் ஆவார்.  

## தனிப்பட்ட வாழ்க்கை
அவர் இரண்டு முறை திருமணம் செய்து கொண்டார், முதலில் அவர் 19 வயதிலும். பின்னர் அரசியல்வாதியும், நிலங்களைப் பிரபலப்படுத்தி அவற்றை விற்பனை செய்யும் தொழில்முனைவருமான அக்பர் அகமதுவை மணந்தார். அவரது முதல் கணவரின் பெயர் ரியாஸ் இஸ்மாயில் ஆகும்.
# பாபா கணவாய்

**பாபா கணவாய்** (Bhaba Pass) அல்லது பாவா கணவாய் எனவும் அழைக்கப்படும் ஒரு கணவாயானது 4890 மீட்டர் (16043 அடி) உயரத்தில், வட இந்திய மாநிலமான இமாச்சல பிரதேசத்தில் அமைந்துள்ளது . இது கின்னெளர் மாவட்டத்தில் அமைந்துள்ளது.  

கின்னெளர் பகுதியில் உள்ள பசுமையும் வளமும் நிறைந்த பாபா பள்ளத்தாக்கை ஸ்பிதி பக்கத்தில் ஊசிப் பள்ளத்தாக்குடன் இணைக்கிறது.  

## கண்ணோட்டம்
தேசிய நெடுஞ்சாலை 22 ஆனது சட்லெஜ் ஆற்றிற்கு இணையாக கட்காவ்ன் மற்றும் காப்னு ஆகியவற்றிற்கு இட்டுச் செல்லும் ஒரு குறுகிய சாலை வழியைக் கொடுக்கிறது. கட்காவ்ன் மற்றும் காஃப்னு ஆகியவை இமாச்சலத்தின் மிக அழகான மலையேற்றப் பாதைகளில் ஒன்றான பாபா மலையேற்றத்திற்கான தளமாகும். ஸ்பிதியில் உள்ள ஊசிப் பள்ளத்தாக்குக்குள் நுழைவதற்கு 4890 மீட்டர் உயரத்தில் பனிப்பாறைகள் பொதிந்த நீரோடையான பாபா நதியைத் தாண்டி பாபா கணவாயை நோக்கி மிதமான ஏறுதல் ஒரு சவாலான சாகசமாகும். பாபா கணவாயிலிருந்து மேற்கில் மற்றொரு மலையேற்றம் குலுவின் பார்வதி பள்ளத்தாக்கினுக்குள் செல்கிறது.  

## தூரம்

- டெல்லி : 545 கி.மீ. (339  மைல்கள்)
- சிம்லா : 203 கி.மீ. (126 மைல்கள்)
- சண்டிகர் : 315 கி.மீ. (196 மைல்கள்)
# நமது மக்கள் கட்சி


**நமது மக்கள் கட்சி** (ந.ம.க.) என்பது இந்தியத் தேர்தல் ஆணையத்தில் 2001ஆம் ஆண்டு பதிவு செய்ய பட்ட தமிழக அரசியல் கட்சி ஆகும்.  

## கொள்கை
சமூக நீதி, சமத்துவம், செயலாக்கம் என்ற கொள்கையின் அடிப்படையில் ஏழை எளிய ஒடுக்கப்பட்ட மக்களின் உயர்வுக்காக பாடுபடுவதும் மனித நேயத்தை பேணி வளர்ப்பதும் இக்கட்சியின் கொள்கையாகும்.  
நமது மக்கள் கட்சி தமிழ் நாடு முத்தரையர் சங்கதின் வாயிலாக உருவானது. எனினும் இந்த கட்சி அனைத்து ஒடுக்கப்பட்ட சமுதாயத்தை சேர்ந்த ஏழை எளிய மற்றும் நடுத்தர மக்களின் வளர்ச்சிக்காகவும் உரிமைக்காகவும் பாடுபடுகின்றது.  

## தேர்தல் செயல்பாடு
நாடாளுமன்ற மக்களவை தேர்தலில் நமது மக்கள் கட்சியின் போட்டியிட்ட தொகுதிகள்  
- வேலூர் மக்களவைத் தொகுதி - இ.அ.ஏகாம்பரம் (2009)
- தஞ்சாவூர் மக்களவைத் தொகுதி - எஸ்.மும்மூர்த்தி (2014)
- வேலூர் மக்களவைத் தொகுதி - இ.எம்.கேசவன் (2014)

தமிழ்நாடு சட்ட மன்ற தேர்தலில் நமது மக்கள் கட்சி போட்டியிட்ட தொகுதிகள்  
- விராலிமலை தொகுதி - மூ.சரவண தேவா (2016)
- மணச்சநல்லூர் தொகுதி - வீ .பார்த்தீபன் (2016)
- முசிறி தொகுதி - செல்லப்பெருமாள் (2016)
- காரைக்குடி தொகுதி -ஆர்.ராஜ்குமார் (2016)
- அணைக்கட்டு தொகுதி- ஆர்.ஸ்ரீனிவாசன் (2016)
# செலஸ்டியா

**செலஸ்டியா** (Celestia) என்பது கிறிஸ் லாரல் என்பவரால் உருவாக்கப்பட்ட முப்பரிமாண வானியல் செய் நிரலாகும் . இது பயனர்களை தோற்ற மெய்ம்மை மூலமாக பிரபஞ்சத்தில் பயணிப்பது போன்ற உணர்வினை ஏற்படுத்துகிறது. *ஓப்பன் ஜிஎல்லைப்* பயன்படுத்தி பொருட்களைத் தோன்றச் செய்கிறது.  

இது குனு பொது பொது உரிமத்தின் கீழ் வெளியிடப்பட்ட இலவச மற்றும் திறந்த மூல மென்பொருள் ஆகும். இது அமிகா ஓஎஸ்4,லினக்சு, மேக் ஓஎஸ், மைக்ரோசாப்ட் விண்டோசு, ஐஓஎஸ், மற்றும் ஆண்ட்ராய்டு போன்ற தளங்களில் கிடைக்கிறது.  

செலஸ்டியாவின் பதிப்புகளை மேம்படுத்துவது 2013 இல் நிறுத்தப்பட்டது. 2011 இல் இதன் இறுதி பதிப்பு வெளியிடப்பட்டது. இதன் மேம்பாட்டுக் குழுவினர் *Celestia.sci எனும்* அண்டவியல் காட்சிப்படுத்தல் வேலையில் ஈடுபட்டனர். 2016 இன் பிற்பகுதியில், மீண்டும் இதனை மேம்படுத்தும் பணிகள் தொடங்கின. 2020 ஆம் ஆண்டு நிலவரப்படி, பதிப்பு 1.7.0 இன் பீட்டா சோதனை உருவாக்கங்கள் கிடைக்கின்றன, மேலும் இதன் வழுகளைக் களைந்து 1.6.2. எனும் பதிப்பு வெளியிடப்பட்டது.  

இதனை கட்டற்ற மென்பொருள் வலைத்தளங்களிலிருந்து பதிவிறக்கம் செய்ய இயலும் . 2001 மற்றும் மே 2017 க்கு இடையில், முன்னாள் மத்திய விநியோக தளமான சோர்சுஃபோர்ச் இந்த மென்பொருள் சுமார் 12 மில்லியன் முறை பதிவிறக்கம் செய்யப்பட்டதாகக் கூறியது.  

## செயல்பாடுகள்

செலஸ்டியா 118,322 நட்சத்திரங்களின் ஐரோப்பிய விண்மீனாய்வுச் செயற்கைக் கோள் பட்டியலையும் காட்டுகிறது. கதிரவ மறைப்பு ,நிலவு மறைப்பு ,சுற்று வட்டப் பாதைகள் ,கோள் (உள்ளிட்ட புறக்கோள் ,) குறுங்கோள், இயற்கைத் துணைக்கோள், சிறுகோள், வால்வெள்ளி, செயற்கைக்கோள்கள், மற்றும் விண்கலம் . போன்றவற்றைக் காட்ட செலஸ்டியா VSOP87 எனும் கோட்பாட்டினைப் பயன்படுத்துகிறது.
# சமிலோ

**சமிலோ** (Chamilo) ஒரு கட்டற்ற மென்பொருள் ( குனூ உரிமத்தின் கீழ்) ஆகும். மின் கற்றல் மற்றும் உள்ளடக்க மேலாண்மை அமைப்பான இது உலகளவில் கல்வி மற்றும் அறிவுப் பகிர்விற்கான அணுகலை மேம்படுத்துவதை நோக்கமாகக் கொண்டுள்ளது. இது சமிலோ சங்கத்தால் நிர்வகிக்கப்படுகிறது, இந்த அமைப்பு மென்பொருளை மேம்படுத்துதல், தெளிவான தகவல்தொடர்பு அலைவரிசைகளைப் பராமரித்தல் மற்றும் சேவை வழங்குநர்கள் மற்றும் மென்பொருள் பங்களிப்பாளர்களுக்கான வலையமைப்பை உருவாக்குதல் உள்ளிட்ட குறிக்கோள்களைக் கொண்டுள்ளது.  

சமிலோ திட்டம் அதன் மென்பொருளை இலவசமாக விநியோகிப்பதன் மூலம், குறைந்த செலவில் தரமான கல்வி கிடைப்பதனையும் ,மூன்றாவது உலக நாடுகளின் சாதனங்களின் பெயர்வுத்திறனுக்கான இடைமுகத்தை மேம்படுத்துதல் மற்றும் இலவசமாக வழங்குதல் பொது மின் கற்றல் வளாகத்தை அணுகுதல் ஆகியனவற்றை உறுதி செய்வதை நோக்கமாகக் கொண்டுள்ளது,  

## சாமிலோ எல்.எம்.எஸ்ஸின் முக்கிய அம்சங்கள்

- படிப்புகள், பயனர்கள் மற்றும் பயிற்சி சுழற்சிகள் (தொலைவிலிருந்து நிர்வகிக்க SOAP வலை சேவைகள் உட்பட)
- கற்றலுக்கான சமூக வலைப்பின்னல்
- *SCORM* 1.2 பொருந்தக்கூடிய தன்மை மற்றும் நிர்வகிக்கும் கருவி
- எல்.டி.ஐ 1.1 ஆதரவு
- பல நிறுவன முறை (மத்திய மேலாண்மை தளத்துடன்)
- நேர கட்டுப்பாட்டு தேர்வுகள்
- சர்வதேச எழுத்துக்கள் (யுடிஎஃப் -8)
- தானியங்கு முறையில் சான்றிதழ்களை தோன்றச் செய்தல்
- பயனர்களின் முன்னேற்றத்தைக் கண்காணித்தல்
- *மொஸில்லா ஓபன் பேட்ஜ்களுடன்* ஒருங்கிணைந்த திறன் அடிப்படையிலான பயிற்சி (சிபிடி)
- பல நேர மண்டலங்கள்
- ஒரே தளம் மற்றும் வழகி மூலமாக சுமார் 700,000 க்கும் அதிகமான பயனர்களுக்கு ஆதரவு அளித்தல்
# ஜவஹர் நவோதயா வித்யாலயா, மாகே

**ஜவஹர் நவோதயா வித்யாலயா, மாகே** (*Jawahar Navodaya Vidyalaya, Mahe*) அல்லது உள்ளூர் பகுதிகளில் **ஜெ.என்.வி. பந்தகால்** என்பது புதுச்சேரி ஒன்றிய பகுதியான மாகே மாவட்டத்தில் உள்ள மத்திய அரசின் உறைவிட இருபாலர் கல்வி நிறுவனம் ஆகும். நவோதயா வித்யாலயாக்கள் இந்திய மனிதவள மேம்பாட்டு அமைச்சினால் நிதியளிக்கப்படும் தன்னாட்சி அமைப்பான நவோதயா வித்யாலயா சுமிதியால் நிர்வகிக்கப்படுகிறது. ஆறாம் வகுப்பு முதல் பன்னிரண்டாம் வகுப்பு வரையிலான திறமையான குழந்தைகளுக்கு நவோதயா வித்யாலயாக்கள் இலவசக் கல்வியை வழங்குகின்றன. மாகே மாவட்டம் கேரள மாநிலத்திற்குள் அமைந்துள்ளது. இது&nbsp;புதுச்சேரி ஒன்றிய பிரதேச தலைமையகம் அமைந்துள்ள புதுச்சேரியிலிருந்து 615 கிலோ மீட்டர் தொலைவில் உள்ளது.  

## வரலாறு
இந்த பள்ளி 1988இல் நிறுவப்பட்டது. இது ஜவஹர் நவோதயா வித்யாலயா பள்ளிகளின் ஒரு பகுதியாகும். இந்த பள்ளி நவோதயா வித்யாலயா சமிதியின் ஐதராபாத்து மண்டல அலுவலகத்தால் நிர்வகிக்கப்பட்டுக் கண்காணிக்கப்படுகிறது.  

## சேர்க்கை
நவோதயா வித்யாலயா ஸ்மிட்டி நடத்தும் நாடு தழுவிய தேர்வு தேர்வின் மூலம் ஆறாம் வகுப்பு அளவில் ஜே.என்.வி மாகேவுக்கு சேர்க்கை அனுமதி வழங்கப்படுகிறது. தேர்வு பற்றிய தகவல்கள் ஜே.என்.வி மாகேவின் வித்யாலியா மேலாண்மைக் குழுவின் தலைவரான மாகே மாவட்ட ஆட்சித் தலைவர் அலுவலகத்தால் மாவட்டத்தில் விளம்பரம் செய்யப்படும்.  

## இணைவு
ஜே.என்.வி மாகே நடுவண் இடைநிலைக் கல்வி வாரியத்துடன் இணைப்பு எண் 2940003 உடன் இணைக்கப்பட்டுள்ளது.
# ஜவஹர் நவோதயா வித்யாலயா, புதுச்சேரி

**ஜவஹர் நவோதயா வித்யாலயா, புதுச்சேரி** அல்லது உள்ளூரில் ஜெ.என்.வி. காலாபேட்டை எனப்படுவது உறைவிட இருபாலர் பள்ளியாகும். இது இந்தியாவின் புதுச்சேரி ஒன்றியத்தில் புதுச்சேரி மாவட்டத்தில் உள்ள நடுவண் அரசின் கல்வி நிறுவனமாகும். நவோதயா வித்யாலயாக்கள் இந்திய மனிதவள மேம்பாட்டு அமைச்சகத்தின் நிதி உதவியின் கீழ் நடத்தப்படும் ஒரு தன்னாட்சி அமைப்பாகும். இது நவோதயா வித்யாலயா ஸ்மிதியால் நிர்வகிக்கப்படுகிறது. ஆறாம் வகுப்பு முதல் பன்னிரண்டாம் வகுப்பு வரையிலான திறமையான குழந்தைகளுக்கு நவோதயா வித்யாலயாக்கள் இலவசக் கல்வியை வழங்குகின்றன.  

## வரலாறு
இந்த பள்ளி 1986இல் நிறுவப்பட்டது. இது ஜவஹர் நவோதயா வித்யாலயா பள்ளிகளின் ஒரு நிறுவனமாகும். இந்த பள்ளி நவோதயா வித்யாலயா ஸ்மிதியின் ஹைதராபாத் பகுதி அலுவலகத்தால் நிர்வகிக்கப்பட்டுக் கண்காணிக்கப்படுகிறது.  

## சேர்க்கை
ஆறாம் வகுப்பு முதல் மாணவர் சேர்க்கை ஜே.என்.வி புதுச்சேரியில் நவோதயா வித்யாலயா ஸ்மிட்டி நடத்தும் தேர்வின் மூலம் (ஜே.என்.வி.எஸ்.டி) நடைபெறுகிறது. வித்யல்யா மேலாண்மைக் குழுவின் (வி.எம்.சி) தலைவரான புதுச்சேரி மாவட்ட ஆட்சித்தலைவர் அலுவலகத்தால் தேர்வு குறித்த தகவல்கள் மாவட்டத்தில் விளம்பரம் செய்யப்படும்.  

## இணைப்பு
ஜே.என்.வி புதுச்சேரி நடுவண் இடைநிலைக் கல்வி வாரியத்துடன் இணைப்பு எண் 2940001 உடன் இணைக்கப்பட்டுள்ளது.
# ஜவஹர் நவோதயா வித்யாலயா, யானம்

**ஜவஹர் நவோதயா வித்யாலயா, யானம்** (*Jawahar Navodaya Vidyalaya, Yanam*) அல்லது உள்ளூரில் ஜெ. என். வி. மெட்டாகூர் என அழைக்கப்படுவது இருபாலர் உறைவிடப் பள்ளியாகும். இது புதுச்சேரி யூடி உள்ள யானம் மாவட்டத்தில் அமைந்துள்ளது. இந்த நவோதயா வித்யாலயாக்கள் இந்திய மனிதவள மேம்பாட்டு அமைச்சினால் நிதியளிக்கப்படும் தன்னாட்சி அமைப்பாகும். இதனை நவோதயா வித்யாலயா ஸ்மிதி நிர்வகிக்கிறது. ஆறாம் வகுப்பு முதல் பன்னிரண்டாம் வகுப்பு வரையிலான திறமையான குழந்தைகளுக்கு நவோதயா வித்யாலயாக்கள் இலவசக் கல்வியை வழங்குகின்றன. யானம் மாவட்டம் ஆந்திர மாநிலத்திற்குள் உள்ள ஒரு கடலோர பகுதியாகும். இது ஒன்றிய பிரதேச தலைமையகமான புதுச்சேரியிலிருந்து சுமார் 815 கி.மீ தொலைவில் அமைந்துள்ளது.  

## வரலாறு
இந்த பள்ளி 1987-இல் நிறுவப்பட்டது, இது ஜவஹர் நவோதயா வித்யாலயா பள்ளிகளின் ஒரு பகுதியாகும். இந்த பள்ளி நவோதயா வித்யாலயா ஸ்மிதி ஹைதராபாத் மண்டல அலுவலகத்தால் நிர்வகிக்கப்பட்டுக் கண்காணிக்கப்படுகிறது.  

## சேர்க்கை
ஆறாம் வகுப்பு மட்டத்தில் ஜே.என்.வி யானத்தில் சேர்க்கை நவோதயா வித்யாலயா ஸ்மிட்டி நடத்தும் நுழைவுத் தேர்வு (ஜே.என்.வி.எஸ்.டி) மூலம் செய்யப்படுகிறது. தேர்வு பற்றிய தகவல்கள் மாவட்டத்தில் யானம் மாவட்ட ஆட்சித் தலைவர் (கலெக்டர்) அலுவலகத்தால் விளம்பரம் செய்யப்பட்டு நடைபெறுகிறது. ஆட்சித் தலைவர் ஜே.என்.வி யானத்தின் வித்யாலய மேலாண்மைக் குழுவின் தலைவராகவும் உள்ளார்.  

## இணைப்புகள்
ஜே.என்.வி யனம் நடுவண் இடைநிலைக் கல்வி வாரியத்துடன் 130014 இணைப்பு எண்ணுடன் இணைக்கப்பட்டுள்ளது.
# தமிழ்நாடு அரசு பல் மருத்துவக் கல்லூரி, சென்னை

அரசு பல் மருத்துவமனை மற்றும் கல்லூரி என்றும் அழைக்கப்படும் **தமிழ்நாடு அரசு பல் மருத்துவக் கல்லூரி** (*Tamil Nadu Government Dental College*) சென்னை மருத்துவக் கல்லூரியின் ஒரு பிரிவாகும். இக்கல்லூரி நிர்வாக ரீதியாக ஒரு தனி நிறுவனம் என்றாலும், இது சென்னை மருத்துவக் கல்லூரி மற்றும் அரசு பொது மருத்துவமனை ஆகியவற்றுடன் செயல்படுகிறது.  

இந்த மருத்துவமனையில் பல்வேறு பிரிவுகளில் நாள் ஒன்றுக்கு சுமார் 1,000 முதல் 1,500 நோயாளிகளுக்குs சிகிச்சை அளிக்கப்படுகிறது. நாட்டிலேயே இந்த மருத்துவமனை முதன்மையானது என்று கூறப்படுகிறது.  

## விரிவாக்கம்
2012ல், புதிய கட்டடம் 206,3 மில்லியன் செலவில் கட்டப்பட்டது. இக்கட்டடத்தை அன்றைய தமிழ்நாடு முதல்வர் ஜெயலலிதா திறந்து வைத்தார். புதிய கட்டிடம் இரண்டு தளங்களைக் கொண்டுள்ளது. ஒரே நேரத்தில் 300 நோயாளிகளுக்குச் சிகிச்சை வழங்கும் திறன் கொண்டது. வெளி நோயாளி தொகுதி மற்றும் பிற வசதிகள் புதிய கட்டிடத்திற்கு மாற்றப்பட்டன.
# போகம்குடா


**போகம்குடா** (Bhogamguda) என்பது இந்தியாவின் மத்திய மாநிலமான சத்தீசுகரில் உள்ள ஒரு கிராமமாகும். இது பிஜப்பூர் மாவட்டத்தின் பிஜப்பூர் தாலுகாவில் அமைந்துள்ளது .  

## மக்கள்தொகை
2011 மக்கள் தொகை கணக்கெடுப்பில், போகம்குடாவில் 152 மக்களைக் கொண்ட 30 வீடுகள் இருந்தன, இதில் 67 ஆண்களும் 85 பெண்களும் உள்ளனர். 0–6 வயதுடைய குழந்தைகளின் மக்கள் தொகை 24 ஆக இருந்தது, இது கிராமத்தின் மொத்த மக்கள் தொகையில் 15.79% ஆகும். சராசரி பாலின விகிதம் 1000 இல் 1,269 ஆக இருந்தது, இது மாநில சராசரியான 1000 இல் 991 ஐ விட அதிகமாகும். கிராமத்தில் குழந்தை பாலின விகிதம் 1000 இல் 1000 ஆகும், இது சத்தீஸ்கர் மாநிலத்தில் 1000 இல் 969 சராசரியை விட அதிகமாகும். கிராமத்தில் மொத்த பட்டியல் சாதி மக்கள் தொகை ஏதுமில்லை. அதாவது, யாரும் பட்டியல் சாதியினர் அல்ல. கிராமத்தில் 152 பேர் பட்டியல் பழங்குடியினர் உள்ளனர்.
# உலக கால்நடை ஆண்டு

**உலக கால்நடை ஆண்டு** *(World Veterinary Year)* 2011 ஆம் ஆண்டு கொண்டாடப்பட்டது. 1761 ஆம் ஆண்டில் பிரான்சு நாட்டிலுள்ள லியோன் நகரத்தில் உலகின் முதல் கால்நடை பள்ளி நிறுவப்பட்டு 250 ஆண்டுகள் நிறைவடைந்ததை முன்னிட்டு உலக கால்நடை ஆண்டு கொண்டாடப்பட்டது. அதிகாரப்பூர்வமாக 2011 ஆம் ஆண்டு சனவரி 24 அன்று பிரான்சின் வெர்சாய் நகரில் நிகழ்வு தொடங்கப்பட்டது. ஆரோக்கியத்திற்காக கால்நடை, உணவுக்காக கால்நடை, கிரகத்திற்காக கால்நடை என்ற வாசகம் உலக கால்நடை ஆண்டு சுலோகமாக அனுசரிக்கப்பட்டது.  

உலக கால்நடை சுகாதார நிறுவனம் மற்றும் ஐரோப்பிய ஆணையத்தின் சுகாதாரம் மற்றும் உணவுப் பாதுகாப்பு இயக்ககத்தின் பொது இயக்குநரகமும் இணைந்து 2011 ஆம் ஆண்டின் தொடக்கத்தில் உலக கால்நடை ஆண்டு கொண்டாட்டத்தின் ஒரு பகுதியாக உங்கள் அன்றாட வாழ்க்கையில் கால்நடைகள் என்ற தலைப்பில் ஒரு புகைப்பட போட்டியை நடத்தின. இந்த போட்டியை இந்திய புகைப்படக் கலைஞர் சோமநாத் முகோபாத்யாய் வென்றார். தொற்று நோயால் பாதிக்கப்பட்ட ஆட்டின் உடல் வெப்பநிலையை அளவிடும் ஒரு கால்நடை மருத்துவரின் புகைப்படத்தை முகோபாத்யாய் போட்டிக்காக எடுத்திருந்தார்.  

## தேர்ந்தெடுக்கப்பட்ட நிகழ்வுகள்
- 24 சனவரி 2011: பிரான்சு நாட்டின் வெர்சாய் நகரத்தில் உலக கால்நடை ஆண்டு அதிகாரப்பூர்வமான தொடக்க விழா
- 12–16 மே 2011: பிரான்சு நாட்டின் லியான் நகரத்தில் கால்நடை கல்வி தொடர்பான உலக மாநாடு.
- 10–14 அக்டோபர் 2011:தென் ஆப்பிரிக்காவின் கேப் டவுன் நகரத்தில் பன்னாட்டு நிறைவு விழா
# சுவபன் சௌத்ரி

**பண்டிட் சுவபன் சௌத்ரி** (Pandit Swapan Chaudhuri) இவர் ஓர் இந்திய கைம்முரசு இணைக் கலைஞரவார், மேலும் எல்லா நேரத்திலும் இந்த கருவியின் சிறந்த நிபுணர்களில் ஒருவராக கருதப்படுகிறார். பண்டிட் ரவிசங்கர், உஸ்தாத் அலி அக்பர் கான், உஸ்தாத் விலாயத் கான், பண்டிட் பீம்சென் ஜோஷி, பண்டிட் ஜஸ்ராஜ் உஸ்தாத் அம்ஜத் அலிகான் உள்ளிட்ட பல இந்திய இசைக்கலைஞர்களுடன் இவர் தனது நிகழ்ச்சிகளை நடத்தியுள்ளார்., .  

பண்டிட் சந்தோசு கிருட்டிணா பிசுவாசு என்பவர் இவரது குருவாவார். இலக்னோ கரானாவைச் (பாடும் பாணி) சேர்ந்த இவர், தனது13 வயது, அனைத்திந்திய வானொலியில் தனது தாத்தாவான, பனாரசு கரானாவின் பண்டிட் காந்தே மகாராஜுடன் சேர்ந்து நிகழ்ச்யினை வழங்கினார்.  

## விருதுகள்

இவர் அமெரிக்காவின் கலை விருதினை பெற்றுள்ளார். மேலும், பெர்குசிவ் கலை அமைப்பின் அங்கத்தினராக பரிந்துரைக்கப்பட்டார். 1996 ஆம் ஆண்டில், இவர், இந்தியக் குடியரசுத் தலைவரிடமிருந்து இந்தியாவில் பாரம்பரிய இசைக்கான மிக உயர்ந்த விருதான சங்கீத நாடக அகாதமி விருதைப் பெற்றார். பின்னர், 2019 ஆம் ஆண்டில், இந்திய அரசிடமிருந்து இந்தியாவின் மிக உயர்ந்த கௌரவங்களில் ஒன்றான பத்மசிறீ விருதினைப் பெற்றார்.  

## சாதனைகள்
பிரபல பாலிவுட் பாடகி ஆஷா போஸ்லே, உஸ்தாத் அலி அக்பர் கான் ஆகியோருடன் இணைந்து *லெகஸி* (1997), *பாஸிங் ஆன் த டிரெடிஷன்* (1998) என்ற இரண்டு இசைத் தொகுப்பினை வெளியிட்டார். இது கிராமி விருதுக்கு பரிந்துரைக்கப்பட்டது  

## கற்பித்தல்
சுற்றுப்பயணம் மற்றும் நிகழ்ச்சிகளில் மிகவும் பரப்பரப்பாக இருந்தபோதிலும், இவர் கைம்முரசுவை கற்பிப்பதில் தனது வாழ்க்கையின் ஒரு குறிப்பிடத்தக்க நேரத்தை அர்ப்பணித்துள்ளார். இவர் சுவிட்சர்லாந்தின் *சான் ரஃபேல்* மற்றும் *பாசலில்* உள்ள அலி அக்பர் இசைக் கல்லூரியின் தாள இயக்குநராகவும், துறைத் தலைவராகவும், *காலார்ட்*ஸில் மூத்த ஆசிரிய உறுப்பினராகவும் இருந்தார்.